Pa vas ná hy glo ‘dogter se verkragter’ vermoorArgieffoto ŉ Pa wat na bewering gehelp het om ŉ man te vermoor wat hy geglo het sy dogter verkrag het, is in hegtenis geneem net om uit te vind dat die “verkragting” nooit plaasgevind het nie. Kapt. André Beetge, woordvoerder van die polisie, sê die 36-jarige man is Dinsdag in Motherwell in die Oos-Kaap in hegtenis geneem. Die man sal binnekort in die hof verskyn op aanklag van moord op die 52-jarige Mava Fundakubi. Beetge verduidelik Fundakubi is Saterdag omstreeks 22:50 ernstig aangerand deur ŉ groep lede van die gemeenskap in Shukushukuma nadat ŉ gerug versprei is dat hy ŉ sewejarige meisie verkrag het. Terwyl die meisie en haar ma by die Motherwell-gesondheidsentrum was, is Fundakubi in die straat deur ŉ groot groep woedende inwoners aangerand. Hy het op die toneel gesterf. “Die polisie se ondersoek het egter vasgestel dat daar nooit ŉ verkragting plaasgevind het nie. ŉ Soektog na Fundakabi se moordenaars het begin,” sê Beetge. Die meisie se pa het homself gister aan die polisie oorgegee. “Hy het beweer dat hy Fundakabi by sy huis gaan haal het en hom in die straat begin aanrand het, waarna ander mense by die aanranding aangesluit het,” sê Beetge. “Hy is in hegtenis geneem en van moord aangekla, terwyl die polisie tans op soek is na sy medepligtiges.” Genl.maj. Dawie Rabie, bevelvoerder van die Motherwell-groepering, het gesê dié voorval is weer eens ŉ bewys van hoe verkeerd boendoe-geregtigheid is. “’n Onskuldige man is doodgemaak deur ŉ gemeenskap op grond van ŉ gerug en daar is nie eers gewag om seker te maak of die gerug waar is nie,” het hy gesê. “Die mense wat hierby betrokke was, is moordenaars en die polisie sal hulle soos moordenaars hanteer. Ek doen ŉ beroep op die gemeenskap om na vore te kom en hierdie moordenaars te identifiseer sodat hulle voor die hof gebring kan word en aan die pen ry.”